
"Reál" saját márka fogyasztói elégedettség mérése

A kereskedelmi márkák egyre nagyobb szerepet játszanak mind a hazai mind a külföldi kereskedelemben. A saját márkák kezdetben kiforratlanok voltak csomagolás és beltartalmi érték tekintetében egyaránt. Kutatásom tárgya a vásárlói elégedettségmérés a Reál Hungária Élelmiszer Kft. által készített és forgalmazott „Reál” jelöléssel ellátott termékek segítségével. 2011. szeptember 21-22 és 2012. október 5-6 között kérdőíves megkérdezést folytattam 300 vevő körében Nyíregyházán a Szarvas és Gólya ABC-kben. A 300 fős mintanagyság elemzéséhez a Statistical Package for Social Sciences (SPSS) programot használtam. A „Reál” saját márka 2001 óta folyamatos fejlődést mutat, a cikkelemszám 2001 és 2012 között 16-ról 614-re emelkedett. Vizsgálatom célja az egyre jellemzőbbé váló kereskedelmi irányvonalak bemutatása, ugyanis a saját márkás termékek növekvő forgalmazásával „kereskedelmi hatalmi erők” jönnek létre a piacon. Felmérésem segítségével e kategória jövedelmezősége javítható, hiszen így megismerhetjük a márka vásárlása mellett szóló fogyasztói érveket.
Dolgozatomhoz kapcsolódóan öt hipotézist állítottam fel.
H1: A „Reál” jelölésű termékeket a fogyasztók relatíve olcsónak ítélik meg.
H2: A „Reál” jelölésű terméket vásárlók átlagos és/vagy átlag alatti jövedelemkategóriába sorolhatóak.
H3: A vásárlói igényesség nincs összefüggésben a vásárló jövedelmével.
H4: A hazai fogyasztók választási szempontjai között az ár és a minőség mellett a harmadik helyen a termék származási helye szerepel.
H5: Jól elkülöníthető csoportokat találunk a „Reál” termékeket vásárló fogyasztók között.
Dolgozatom eredménye alapján elmondható, hogy a fogyasztók e termékkategóriát relatíve olcsónak ítélik meg és a megkérdezettek többsége a 100 000 Ft feletti jövedelemkategóriába sorolta magát, a saját márka tehát nem elsősorban az alacsony jövedelemmel rendelkező vásárlókat célozza meg. A származás, mint vásárlási szempont negyedik helyen szerepel, vagyis kijelenthető, hogy etnocentrizmus jelenleg nem tapasztalható a kereskedelemben. A fogyasztók pedig konkrét csoportokba sorolhatóak vásárlási szokásaik alapján. Hipotéziseimhez kereskedői véleménynyilvánítás is kapcsolódik, annak érdekében, hogy még áttekinthetőbb legyen a vizsgálatba bevont „Reál” márka helyzete.
 



